CELEX: 62008TN0437
Language: sk
Date: 2008-10-06 00:00:00
Title: Vec T-437/08: Žaloba podaná 6. októbra 2008 – CDC Hydrogene Peroxide/Komisia

6.12.2008   
            
            
               SK
            
            
               Úradný vestník Európskej únie
            
            
               C 313/48
            
         Žaloba podaná 6. októbra 2008 – CDC Hydrogene Peroxide/Komisia
   (Vec T-437/08)
   (2008/C 313/87)
   Jazyk konania: nemčina
   Účastníci konania
   
      Žalobkyňa: CDC Hydrogene Peroxide Cartel Damage Claims (CDC Hydrogene Peroxide) (v zastúpení: R. Wirtz, Rechtsanwältin)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie Komisie z 8. augusta 2008 SG.E3/MM/psiD(2008) 6658 podľa článku 231 ods. 1 ES,
            
         
               —
            
            
               zaviazať žalovanú na náhradu trov konania vzniknutých žalobkyni podľa článku 87 ods. 2 Rokovacieho poriadku Súdu prvého stupňa.
            
         Žalobné dôvody a hlavné tvrdenia
   Žalobkyňa, ktorá žiada o náhradu škody pre podniky poškodené európskym kartelom peroxidu vodíka, napáda rozhodnutie Komisie z 8. augusta 2008, v ktorom jej bol zamietnutý návrh, opierajúci sa o článok 2 ods. 1 nariadenia Európskeho parlamentu a Rady (ES) č. 1049/2001 (1), na neobmedzený prístup k obsahu správneho spisu vo veci č. COMP/F/38.620 – peroxid vodíka a peroxoboritan.
   Na odôvodnenie svojej žaloby namieta žalobkyňa porušenie článku 4 ods. 2 prvej a tretej zarážky nariadenia Európskeho parlamentu a Rady (ES) č. 1049/2001, keďže úprava výnimky uvedená v tomto predpise bola nesprávne vyložená, resp. uplatnená.
   K tomuto uvádza žalobkyňa štyri žalobné dôvody.
   Po prvé rozhodnutie porušuje zásadu úzkeho výkladu a uplatnenia ustanovenia o výnimke. Komisia nepreukázala konkrétne predvídateľné a nie iba hypotetické nebezpečenstvo narušenia chránených záujmov.
   Po druhé napadnuté rozhodnutie z dôvodu porušenia práva Spoločenstva o hospodárskej súťaži nie je v súlade so zásadami práva na účinnú náhradu škody, lebo záujem poškodených osôb na podrobnostiach porušenia sa má hodnotiť ako vyšší ako záujem podnikov na tom, aby sa verejnosti neprezradili podrobnosti o porušení, ktoré im pripisuje Komisia, ako aj rozsah ich spolupráce s Komisiou v rámci opatrení zhovievavosti.
   Po tretie napadnuté rozhodnutie nie je odôvodnené výnimkou upravenou článkom 4 ods. 2 prvou zarážkou nariadenia č. 1049/2001, na základe ochrany obchodných záujmov.
   Po štvrté napadnuté rozhodnutie nie je odôvodnené výnimkou upravenou článkom 4 ods. 2 treťou zarážkou nariadenia č. 1049/2001, na základe ochrany inšpekcie a vyšetrovania.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s 43; Mim. vyd. 01/003, s. 331).